飯牛歌爲胡子徽作
作者：何夢桂
朝代：宋

paragraphs: 朝飯牛，飯牛原上草。
夜飯牛，飯牛霜下藁。
草香藁軟牛飽肥，黄犢跳梁犍卧噍。
煙蓑雨笠犢鼻褌，髫齔飯牛今已老。
有時扣角苦勞碌，人世觸蠻等雙角。
古今名利成戰場，不似倒騎牛背樂。
君不見齊甯戚，長夜飯牛歌白石。
漫漫待旦骭衣單，待旦未明何嗟及。
又不見百里奚未遇時，未遇飯牛人不知。
平生爵祿不入心，何故要秦五羊皮。
老翁牽牛傍流水，水不飲牛寧洗耳。
入去山中深更深，蘆管一聲千古意。
乾坤旦暮不曾知，那問人間榮辱事。